Veiligheidswag dood ná kitsbank ontplofArgieffoto ŉ 41-jarige veiligheidswag is Dinsdag doodgeskiet toe ŉ groep verdagtes op ŉ winkelsentrum in Bela-Bela, Limpopo, toegeslaan en twee kitsbanke oopgeblaas het. Volgens brig. Motlafela Mojapelo, polisiewoordvoerder, het die verdagtes omstreeks 02:00 die hoofdeur van die Net 1 Financial Services-onderneming in die Bosveld-winkelsentrum oopgebreek. Hulle het twee kitsbanke oopgeblaas en ŉ onbekende bedrag kontant gebuit. “Veiligheidsbeamptes aan diens het die luide ontploffings gehoor en gaan ondersoek instel. Die verdagtes het op die beamptes losgebrand en een is in die proses raakgeskiet,” bevestig Mojapelo. “Die verdagte het die gewonde beampte se dienspistool gegryp en daarna in ŉ rooi motor op die vlug geslaan.” Die beampte is na ŉ nabygeleë hospitaal gehaas waar hy met sy aankoms daar dood verklaar is. Hy is ná sy dood geïdentifiseer as Thomas Maluleka van Vontine, Syferkuil, in Bela-Bela. Nog niemand is in verband met die rooftog in hegtenis geneem nie en die polisie het ŉ grootskaalse soektog na die verdagtes van stapel gestuur. “Enigiemand met meer inligting wat tot die verdagtes se inhegtenisneming kan lei, kan lt.kol. Richard Makhukhu by 082 565 8603 bel of die Stop Misdaadnommer by 08600 10111 skakel.”